
Për miratimin e rregullit teknik “Për kërkesat thelbësore dhe vlerësimin e konformitetit të pajisjeve elektrike, të projektuara për përdorim brenda disa kufijve të tensionit”

Në mbështetje të nenit 100 të Kushtetutës dhe të nenit 8 të ligjit nr.9779, datë 16.7.2007 “Për sigurinë e përgjithshme, kërkesat thelbësore dhe vlerësimin e konformitetit të produkteve joushqimore”, me propozimin e Ministrit të Ekonomisë, Tregtisë dhe Energjetikës, Këshilli i Ministrave

Vendosi:

Miratimin e rregullit teknik “Për kërkesat thelbësore dhe vlerësimin e konformitetit të pajisjeve elektrike, të projektuara për përdorim brenda disa kufijve të tensionit”, sipas tekstit, që i bashkëlidhet këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha

Rregull teknik 
për kërkesat thelbësore dhe vlerësimin e konformitetit të pajisjeve elektrike të projektuara për përdorim brenda disa kufijve të tensionit

1. Ky rregull teknik paracakton kërkesat thelbësore të sigurisë për pajisjet elektrike, si edhe paracakton procedurat e vlerësimit të konformitetit të tij.
2. Për qëllimet e këtij rregulli teknik, pajisje elektrike (më poshtë pajisje) është çdo pajisje për përdorim me një tension brenda kufirit 500-1000 V për rrymë alternative dhe me tension brenda kufirit 75-1500 V për rrymë të vazhduar.
3. Ky rregull teknik nuk zbatohet për pajisjet e mëposhtme:
a) pajisje për përdorim në një atmosferë eksplozive;
b) pajisje për qëllime të radiologjisë dhe mjekësore;
c) pjesë elektrike të ashensorëve për mallra dhe pasagjerë;
d) matësit elektrikë;
e) priza dhe spina për përdorim shtëpiak;
f) kontrolluesit e rrjeteve mbrojtëse elektrike;
g) ndërhyrje radio-elektrike;
h) pajisje të specializuara për përdorim në anije, në aviacion apo në hekurudhë, të cilat përshtaten me dispozitat e sigurisë të hartuara nga organizmat ndërkombëtarë në të cilët Shqipëria merr pjesë.
4. Pajisja vendoset në treg vetëm në qoftë se është ndërtuar në përputhje me praktikën e mirë inxhinierike në problemet e sigurisë, që janë në fuqi në Republikën e Shqipërisë dhe kur ato nuk rrezikojnë sigurinë e personave, kafshëve shtëpiake dhe pronës, si dhe kur instalohen e mirëmbahen, ashtu si duhet dhe kur përdoren sipas destinacionit për të cilën është prodhuar.
5. Kërkesat thelbësore të sigurisë për pajisjet e projektuara për përdorim brenda disa kufijve të tensionit, referuar pikës 4, janë:
a) Kushtet e përgjithshme:
i) kërkesat thelbësore, njohja dhe mbajtja parasysh e tyre, siguron që pajisja të përdoret brenda kushteve të sigurisë dhe në përshtatje me destinacionin për të cilën është prodhuar, i vendoset marka e konformitetit, ose në qoftë se nuk është e mundur, i jepet një fletë shoqërimi;
ii) marka CE vendoset në pajisje në mënyrë të dukshme, lehtësisht të lexueshme, dhe kur nuk është e mundur, vendoset në ambalazh;
iii) pajisja, së bashku me pjesët e saj përbërëse, prodhohet (formohet) në mënyrë të tillë që të garantojnë montim dhe lidhje të rregullt dhe të sigurt;

iv) pajisja projektohet dhe prodhohet në mënyrë të tillë që të sigurojë mbrojtjen nga rreziqet siç përcaktohet në pikat 6/b dhe 6/c të këtij rregulli teknik, me kusht që pajisja të përdoret në destinacionin e saj dhe të mirëmbahet.
b) Mbrojtja kundër rreziqeve që vijnë nga pajisjet:
Masa me natyrë teknike të përshkruara në pajtim me pikën 6/a, me qëllim që të garantojnë:
i) personat dhe kafshët shtëpiake të jenë të mbrojtur ashtu siç duhet nga rreziku i dëmtimeve fizike apo dëmtimeve të tjera që mund të shkaktohen nga kontakti direkt ose indirekt elektrik;
ii) të mos prodhohen temperatura, harqe elektrike ose rrezatime, që shkaktojnë rrezik;
iii) personat, kafshët shtëpiake dhe pronat të jenë më së miri të mbrojtura nga rreziqet jo të natyrës elektrike të shkaktuara nga pajisjet, të cilat konstatohen nga përvoja;
iv) izolimi të jetë i përshtatshëm për kushtet që parashikohen.
c) Mbrojtja kundër rreziqeve që mund të shkaktohen nga ndikimi i jashtëm mbi pajisjet. Masat teknike duhet të parashtrohen në lidhje me pikën 6/a, me qëllim që të sigurojnë:
i) që pajisjet të përputhen me kërkesat e pranuara mekanike, në mënyrë të tillë që personat, kafshët shtëpiake, pronat të mos rrezikohen;
ii) që pajisjet t’i rezistojnë të gjitha ndikimeve jomekanike në kushte të njohura të mjedisit, në mënyrë të tillë që personat, kafshët e pasuria të mos rrezikohen;
iii) që pajisjet të mos rrezikojnë personat, kafshët shtëpiake dhe pasurinë në kushte të parashikueshme të mbingarkesës.
6. Nuk janë detyruese kërkesat thelbësore të sigurisë, më strikte se ato të parashikuara në pikat 4 dhe 5, për operatorët furnizues me elektricitet, për lidhjet në rrjet apo për furnizimin me energji të përdoruesve të pajisjeve.
7. Kontrolli i brendshëm i prodhimit është procedura me anën e së cilës fabrikuesi ose përfaqësuesi i autorizuar prej tij, i vendosur në Republikën e Shqipërisë, siguron dhe deklaron që pajisjet i përmbushin kërkesat thelbësore në zbatim të këtij rregulli teknik që zbatohet për to.
Fabrikuesi ose përfaqësuesi i autorizuar prej tij, i vendosur në Republikën e Shqipërisë, vendos markën CE në çdo produkt dhe harton me shkrim deklaratën e konformitetit sipas pikës 13.
a) Fabrikuesi përgatit dokumentacionin teknik të përshkruar në pikën 8 dhe ai ose përfaqësuesi i autorizuar prej tij e mban atë në dispozicion të strukturës përgjegjëse të mbikëqyrjes së tregut, për qëllime kontrolli, për një periudhë 10-vjeçare pas prodhimit të produktit të fundit.
Kur as fabrikuesi, as përfaqësuesi i autorizuar prej tij nuk janë vendosur në Republikën e Shqipërisë, ky detyrim është përgjegjësi e personit që vendos pajisjet në treg.
b) Dokumentacioni teknik krijon mundësinë që të vlerësohet konformiteti i pajisjes me kërkesat thelbësore të këtij rregulli teknik. Për sa kohë është e nevojshme për këtë vlerësim, ky dokumentacion përmban projektimin, prodhimin dhe funksionimin e pajisjes.
Ai përfshin:
i) një përshkrim të përgjithshëm të pajisjes;
ii) projektimin konceptual, projektet e prodhimit dhe skemat e komponentëve, nënmontimeve, qarqeve etj.;
iii) përshkrimet dhe shpjegimet e nevojshme për të kuptuar projektet e skemat e lartpërmendura, si dhe funksionimin e pajisjeve;
iv) listën e standardeve të harmonizuara shqiptare të zbatuara plotësisht apo pjesërisht dhe, kur këto standarde nuk janë zbatuar, përshkrimet e zgjidhjeve teknike të zbatuara për përmbushjen e aspekteve të sigurisë së këtij rregulli teknik;
v) rezultatet e përllogaritjeve të bëra për projektimet, ekzaminimet e kryera etj.;
vi) raportet e provave.
c) Fabrikuesi ose përfaqësuesi i autorizuar prej tij mban një kopje të deklaratës së konformitetit me dokumentacionin teknik.
d) Fabrikuesi merr të gjitha masat e domosdoshme, me qëllim që procesi i prodhimit të sigurojë konformitetin e produkteve të prodhuara me dokumentacionin teknik dhe me kërkesat thelbësore të këtij rregulli teknik që zbatohen për to.
8. Deklarata EC e konformitetit përmban informacionin e mëposhtëm:
a) emrin dhe adresën e fabrikuesit, ose përfaqësuesit të autorizuar prej tij, i vendosur në Republikën e Shqipërisë;
b) një përshkrim të pajisjeve;
c) referencën në standardet e harmonizuara shqiptare;
d) kur është e përshtatshme, referencat në specifikimet teknike me të cilat deklarohet konformiteti;
e) identifikimin e nënshkruesit, të cilit i është dhënë e drejta të hyjë në marrëveshje në emër të fabrikuesit ose përfaqësuesit të autorizuar prej tij;
f) dy shifrat e fundit të vitit kur është vendosur marka EC.
9. Përpara vendosjes në treg, pajisjes i vendoset marka CE, parashikuar në pikën 14, që dëshmon konformitetin e saj me dispozitat e këtij rregulli teknik, përfshirë procedurat e vlerësimit të konformitetit të përshkruara në pikën 7.
10. Në rast të një sfide apo mosmarrëveshjeje, fabrikuesi apo importuesi paraqet një raport të hartuar nga një organ i autorizuar në lidhje me përputhshmërinë e pajisjes me dispozitat e pikës 4 dhe 5.
11. Kur pajisja është subjekt dhe i rregullave teknike të tjera lidhur me aspekte të tjera, të cilat gjithashtu parashikojnë vendosjen e markës CE, kjo e fundit tregon që pajisja në fjalë prezumohet se është në përputhje edhe me dispozitat e këtyre rregullave të tjera teknike.
12. Megjithatë, kur një ose më shumë prej këtyre rregullave teknike lejojnë fabrikuesin, që gjatë një periudhe kalimtare të zgjedhë cilat kërkesa të zbatojë, marka CE tregon konformitetin vetëm me dispozitat e atyre rregullave teknike të zbatuara nga fabrikuesi. Në këtë rast veçantitë e rregullave teknike të zbatuara jepen në dokumentet, njoftimet ose udhëzimet e kërkuara nga rregullat teknike dhe që shoqërojnë pajisjet.
13. Marka CE e konformitetit përbëhet nga inicialet CE në formën e mëposhtme:
[image: stema]
a) Në rast se marka CE zvogëlohet ose zmadhohet, përmasat e vizatimit të shkallëzuar më lart duhet të respektohen.
b) Përbërësit e ndryshueshëm të markimit CE duhet të kenë ekzaktësisht të njëjtën përmasë vertikale, e cila nuk mund të jetë më pak se 5 mm.
14. Fabrikuesit ose përfaqësuesi i autorizuar prej tij vendos markën e konformitetit CE, referuar pikës 13, pajisjes ose, në pamundësi të kësaj, ambalazhit, broshurës së udhëzimeve ose certifikatës së garancisë, në mënyrë të tillë që ajo të jetë e dukshme, lehtësisht e lexueshme dhe pa mundësi fshirjeje.
15. Ndalohet vendosja në pajisje e çdo marke tjetër që mund të mashtrojnë palët e treta lidhur me kuptimin dhe formën e markës CE. Megjithatë, çdo markë tjetër mund të vendoset në pajisje, ambalazhin e saj, broshurës së udhëzimeve ose certifikatës së garancisë, me kusht që kjo të mos cenojë pamjen dhe leximin e markës CE.
16. Kur struktura përgjegjëse e mbikëqyrjes së tregut konstaton që marka CE është vendosur me pa të drejtë, fabrikuesi ose përfaqësuesi i tij i autorizuar, është i detyruar të sjellë pajisjen në konformitet me dispozitat përkatëse për vendosjen e markës CE dhe t’i japë fund shkeljes sipas kushteve të vendosura nga struktura përgjegjëse e mbikëqyrjes së tregut.
17. Kur moskonformiteti vazhdon, struktura përgjegjëse e mbikëqyrjes së tregut merr të gjitha masat e duhura që të kufizojë ose të ndalojë vendosjen në treg të pajisjes në fjalë, ose të sigurojë që ajo të tërhiqet nga tregu në përputhje me pikën 18.
18. Në qoftë se, për arsye sigurie, struktura përgjegjëse e mbikëqyrjes së tregut ndalon vendosjen në treg të ndonjë pajisjeje, apo pengon lëvizjen e saj të lirë, duhet menjëherë të informojë ministrinë për këtë problem duke përcaktuar arsyet për këtë vendim dhe duke nënvizuar në veçanti:
a) nëse moskonformiteti me pikat 4 dhe 5 ka lidhje me mangësitë në standardet e harmonizuara shqiptare;
b) nëse moskonformiteti me pikat 4 dhe 5 ka lidhje me zbatimet e gabuara të këtyre standardeve, apo të publikimeve, apo të metave në zbatimin e praktikës së mirë inxhinierike.

